यद्यपि नेपालले जति जलविद्युत उत्पादन क्षमता छ, त्यो सबै उत्पादन गर्न त यस एक्काईसौं के बाइसौं शताब्दीमा पनि पूरै क्षमता अनुसारको उत्पादन गरी निकासी गर्न नसक्ला । तर पनि जुन छिमेकीको भूमि प्रयोग नगरी तेस्रो देश निकासी सम्भव छैन, त्यो विशालकाय मित्रराष्ट्रको नीति र नियत कहिल्यै पनि नेपाल र नेपालीले विकास गरोस् आत्मनिर्भरताको बाटोतिर अगाडि बढोस्, भन्ने देखिएन, भएन । बरु अंग्रेजी दासताको जुन अपमानको पीडा, कहर, आफूले सयौं वर्ष भोग्यो ऊ अहिले त्यही उपनिवेशवादी मनोरोगग्रस्त भई नेपालप्रतिको “नव उपनिवेशवादी साम्राज्यवादी शैलीमा व्यवहार गर्छ” भन्ने आम नेपालीमा छाप परिसकेको छ । त्यो प्रभाव “मनोगत” नभएर ऊ स्वयं स्वाधीन भएको लगत्तैदेखि आजपर्यन्तका आर्थिक नाकाबन्दीदेखि नेपालका महत्वपूर्ण सबै जसो उच्च पदहरुका नियुक्तिहरुमा स्पष्ट देखिएको अनुभूत गरियो ।
